Popullata myslimane pranë Detroitit
Përbërja demografike e qytetit Hamtramck në Miçigan, ka ndryshuar nga imigracioni i ri
Për më shumë se një shekull, në qytetin e Hamtramck-ut në Miçigan, shumica e banorëve ishin me origjinë polake katolike. Qyteti u zhvillua kur lulëzoi industria e automjeteve, por mirëqenia dhe përbërja e tij kanë ndryshuar rrënjësisht gjatë dekadave të fundit. Korrespondenti i Zërit të Amerikës, Kane Farabaugh njofton nga Hamtramck-u se ky qytet zgjodhi një Këshill Bashkiak në nëntor ku shumica e anëtarëve janë myslimanë. 3 nëntori ishte një natë e gëzuar për Saad Almasmari pasi ai fitoi shumicën e votive në garën për Këshillin Bashkiak të Hamtramck-un. Almasmari, që është me origjinë nga Jemeni, ishte një nga tre myslimanët që fitoi një vend në këshill. Të tre ata morën shumicën e votave në një qytet që ka një nga përqindjet më të larta të banorëve që kanë lindur jashtë Shteteve të Bashkuara. Osama Siblani është botues i gazetës Lajmet Arabo-Amerikane, që e botoi lajmin e fitores së Almasmarit në faqe të parë. Por këto zgjedhje bënë bujë edhe më shumë për momentin kur ndodhën. Thirrja e kandidatit republikan Donald Trump për të ndaluar myslimanët që të hyjnë në Shtetet e Bashkuara, ka shkaktuar indinjatë në Hamtramck. Hamtramck është një shembull që tregon ndryshimin demografik që ka sjellë emigracioni i ri. Nga një qytet me punonjës katolikë polakë të industrisë së automjeteve, është kthyer në një shumicë myslimanësh, pronarë dyqanesh dhe biznesesh të vogla. Një vëmendje që gjithsesi u fashit shpejt. Kur zoti Almasmari mori pjesë në takimin e tij të parë të Këshillit Bashkiak në janar, Zëri i Amerikës ishte vetëm një nga dy organet e medias që regjistroi këtë moment. Zoti Almasmari thotë se ka marrë rreth 75 kërkesa për intervista dhe ato po shtohen. Ai thotë se nëse takohet një ditë me zotin Trump, nuk do të flasë për fenë e tij. Ai do t’i kërkonte kandidatit që ta ndihmonte Hamtramck-un, që është në vështirësi financiare dhe ka një nga përqindjet më të larta të varfërisë në Miçigan.